Syntyvyydestä vihdoin hyviä uutisia: Vauvojen määrän jyrkkä pudotus kääntyi nousuun, ja professorin mukaan ”nokka on nyt veden yläpuolella”

Syntyvyyden laskun hiipumista on odotettu vuosia. Myös helmikuussa odotetaan syntyvän enemmän vauvoja kuin vuosi sitten, sillä karkausvuonna on yksi päivä enemmän aikaa synnyttää.

Suomessa tapahtuu juuri nyt poikkeuksellisia asioita. Tilastokeskus julkaisi tiistaina tammikuuta kuvaavia väestön ennakkotilastoja. Tilaston mukaan Suomessa syntyi tammikuussa 3 882 vauvaa.

Merkittävän vauvamäärästä tekee se, että vauvoja syntyi 15 enemmän kuin tammikuussa 2019. Kyseessä on nyt toinen peräkkäinen kuukausi, kun vauvoja syntyi edellisvuoden vastaavaa aikaa enemmän. Joulukuussa 2019 elävänä syntyi 3 573 vauvaa, 19 vauvaa enemmän kuin joulukuussa 2018.